Lesufi sê hy haat nie AfrikaansPanyaza Lesufi. (Foto: Oupa Mokoena/African News Agency (ANA) Panyaza Lesufi, die Gautengse LUR vir onderwys, het Vrydag gesê hy haat nie Afrikaans nie, maar wil bloot hê dat leerders van alle agtergronde saam moet leer. “Ek sal al 11 tale respekteer, maar [wil nie hê] dat die hele skool ’n enkeltaalskool moet wees nie. Ek sal nie-rassigheid verdedig. Daar sal nou toernooie wees tussen skole van alle gebiede,” het Lesufi gesê. Dít volg te midde van die LUR se aankondiging oor veranderinge wat sy departement oor die volgende termyn sal implementeer om ’n beter leeromgewing by skole in Gauteng te verseker. Lesufi het dié aankondiging tydens ’n vergadering by die Nasrec Expo‑sentrum in Johannesburg gemaak. Die vergadering is byeengeroep om kwessies wat prioriteit gedurende sy nuwe termyn sal geniet met belanghebbendes in die onderwyssektor, skoolhoofde en leerlinge te deel. Die LUR het gesê die departement voel dit is belangrik om hul planne vir die volgende paar jaar te deel. Van dié planne sluit in dat vroeë kinderontwikkeling nou ook deel van die departement van onderwys se portefeulje sal uitmaak en nie meer bloot die sosiale ontwikkelingsportefeulje se verantwoordelikheid sal wees nie. Alle laerskole moet hulle dus daarop voorberei om graad R-leerders in hul skool te verwelkom. “Ons infrastruktuurspan kom met [die nodige] infrastruktuur wat hierdie kinders moet kry,” het Lesufi gesê. Dié leerders sal ook nie meer net slaap en sing by die skool nie, maar ook binnekort hul eie kurrikulum volg wat hulle sal help om te leer. Meer onderwysers sal ook opgelei word om veranderinge van die aard te kan hanteer. Verder sal skole nie meer laatkommers duld nie en die LUR het skoolhoofde toestemming gegee om diegene wat hulself hieraan skuldig maak, uit die klas te sluit. “Ons stel ook ’n multi-gesertifiseerde leerder bekend, ’n leerder wat sekere vaardighede bo en behalwe hul matrieksertifikaat sal hê,” het Lesufi gister aangekondig. Alle graad 11’s in Gauteng sal dus in die nabye toekoms oor ’n K53-rybewys beskik en alle leerders in graad vier oor ’n sertifikaat oor geslag, sodat hulle weet dat ’n vrou nie mishandel moet word nie, maar eerder waardeer behoort te word, het die LUR verduidelik. Die Suid-Afrikaanse vlag sal ook teen 2021 op alle skooluniforms borduur wees. Verder sal ŉ minimum van vyf mense by skole in informele nedersettings ontplooi word om te help met die onderhoud van die skool en ook die skoonmaak daarvan. Die hele onderwyssillabus sal ook gedurende die volgende termyn digitaal en aan die internet en gratis WiFi-sones gekoppel wees. Die departement het skole gemaan om dissiplinêre komitees op die been te bring om veiligheid in skole te verseker. “As iemand ŉ onderwyser aanrand, is hulle nie meer ŉ leerder nie,” het Lesufi gesê. Die departement se streekskantoor moet ook voortaan ingelig word van boelies by skole. “Aan die leerders: Ons is moeg vir jou slegte gedrag, ons wil hê dat jy ’n leerder moet wees, maar as jy ’n misdadiger wil wees, sal ons jou soos een behandel. Elke skool sal ’n polisiebeampte kry; ons het met die polisie ooreengekom om skole te patrolleer,” het die LUR gesê.